यस्ता आन्तरिक समस्यामा झेलिएको कांग्रेसले निर्वाचनमा लज्जास्पद हार व्यहोरेसँगै अहिले प्रतिपक्षको भूमिकामा पनि अत्यन्त कमजोर भएको छ। प्रभावशाली र अनुभवी नेताहरू धेरैले निर्वाचन हारेका छन्। पार्टी एकीकरणको तयारी गरिरहेको सत्ता घटक दल नेकपा एमाले र माओवादी केन्द्रसँग झण्डै दुई तिहाइ बहुमत छ। कांग्रेस नेता प्रकाशमान सिंहको शब्दमा भन्ने हो भने नेपाली कांग्रेसले भाग लिएको निर्वाचनमा यो स्तरको लज्जास्पद पराजय विगतमा कहिल्यै भोगेको थिएन। निर्वाचनमा संघीय संसद र प्रदेशसभामा कांग्रेसको कमजोर उपस्थितिको परिणाम सबै प्रदेश र केन्द्र कतै पनि कांग्रेसले सरकार बनाउन सक्ने अवस्था आएन। इतिहासमा जनताबाट दुई तिहाइ र पटक–पटक बहुमतका साथ जितेको कांग्रेसले कुनै प्रदेशमा त प्रमुख प्रतिपक्षी दलको हैसियतसम्म प्राप्त गर्न सकेन भने संघीय र प्रदेशमा एउटा प्रदेशबाहेक एक्लैले महाअभियोग वा अविश्वासको प्रस्ताव राख्न सक्ने वैधानिक हैसियतसम्म कायम गर्न सकेन।
